CELEX: 32012R0272
Language: lv
Date: 2012-02-07 00:00:00
Title: Komisijas Deleģētā regula (ES) Nr. 272/2012 ( 2012. gada 7. februāris ), ar ko papildina Eiropas Parlamenta un Padomes Regulu (EK) Nr. 1060/2009 attiecībā uz Eiropas Vērtspapīru un tirgus iestādes noteiktām maksām kredītreitingu aģentūrām  Dokuments attiecas uz EEZ

28.3.2012   
            
            
               LV
            
            
               Eiropas Savienības Oficiālais Vēstnesis
            
            
               L 90/6
            
         KOMISIJAS DELEĢĒTĀ REGULA (ES) Nr. 272/2012
   (2012. gada 7. februāris),
   ar ko papildina Eiropas Parlamenta un Padomes Regulu (EK) Nr. 1060/2009 attiecībā uz Eiropas Vērtspapīru un tirgus iestādes noteiktām maksām kredītreitingu aģentūrām
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 19. panta 2. punktu,
   tā kā:
   
               (1)
            
            
               62. pantā Eiropas Parlamenta un Padomes 2010. gada 24. novembra Regulā (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgus iestādi) (2), paredzēts, ka Eiropas Vērtspapīru un tirgus iestādes (EVTI) ieņēmumus papildus valstu iestāžu maksājumiem un Savienības subsīdijām veido arī nodevas, kas EVTI tiek maksātas Savienības tiesību aktos noteiktajos gadījumos.
            
         
               (2)
            
            
               Lai nodrošinātu EVTI budžeta efektīvu izmantošanu un vienlaikus dalībvalstīm un Savienībai mazinātu finansiālo slogu, ir jānodrošina, ka kredītreitingu aģentūras sedz vismaz visas izmaksas, kas saistītas ar to uzraudzību. Jebkāds deficīts, kas var rasties kāda finanšu gada laikā, būtu jāsedz no kredītreitingu aģentūrām nākamajā gadā noteiktām maksām.
            
         
               (3)
            
            
               Gada uzraudzības maksa būtu jānosaka kredītreitingu aģentūrām, kuru apgrozījums pārsniedz noteiktu robežvērtību, lai nodrošinātu budžeta noteiktību gan EVTI, gan attiecīgajām kredītreitingu aģentūrām. Gada uzraudzības maksām nevajadzētu kļūt par slogu jauniem kredītreitingu tirgus dalībniekiem. Turklāt sagaidāms, ka nelielu kredītreitingu aģentūru uzraudzības izmaksas būs ievērojami zemākas nekā lielāko aģentūru uzraudzības izmaksas. Tāpēc būtu proporcionāli pilnībā atbrīvot nelielās kredītreitingu aģentūras no gada uzraudzības maksas, ja kredītreitingu aģentūra vai kredītreitingu aģentūru grupa, kurā tā ietilpst, nepārsniedz noteiktu apgrozījuma robežvērtību.
            
         
               (4)
            
            
               Lai nodrošinātu maksu godīgu un nepārprotamu noteikšanu, kas vienlaikus atspoguļo faktisko administratīvo slogu attiecībā uz katru uzraudzīto struktūru, uzraudzības maksa būtu jāaprēķina atbilstoši kredītreitingu aģentūru apgrozījumam, ko rada to ar reitingu noteikšanu saistītās darbības un papildu pakalpojumi, jo uzraudzības izmaksas lielākām kredītreitingu aģentūrām ir augstākas nekā mazākām. Turklāt papildu pakalpojumu sniegšana nozīmē, ka ir nepieciešamas papildu uzraudzības darbības, jo nepieciešams sekot līdzi, vai papildu pakalpojumu sniegšana nerada iespējamus interešu konfliktus. Kredītreitingu aģentūrām nevajadzētu apiet saskaņā ar šo regulu taisnīgi noteiktās maksas, pārdalot ieņēmumus uz citām struktūrām savā grupā, lai samazinātu savas maksas. EVTI vajadzētu sekot līdzi un ziņot par jebkādām būtiskām izmaiņām šajā jomā.
            
         
               (5)
            
            
               Savienībā reģistrētām kredītreitingu aģentūrām reģistrācijas maksa būtu jānosaka tā, lai tā atspoguļotu EVTI izmaksas saistībā ar reģistrācijas pieteikumu apstrādi. Pieteikuma sarežģītums un ar pieteikuma izvērtēšanu saistītās izmaksas pieaug, ja kredītreitingu aģentūra iesniedz pieteikumu reitingu piešķiršanai strukturētiem finanšu instrumentiem vai plāno apstiprināt trešo valstu aģentūru reitingus vai ja tai ir filiāles. Tāpēc reģistrācijas maksa būtu jāaprēķina, ņemot vērā minētos faktorus. Apstrādes izmaksas lielā mērā ir atkarīgas arī no pieteikumu iesniegušās kredītreitingu aģentūras lieluma. Tā kā jaunas kredītreitingu aģentūras turpmākais apgrozījums reģistrācijas pieteikuma brīdī nebūs zināms, tā vietā kā kopējs pamats maksu aprēķiniem visām kredītreitingu aģentūrām būtu jāizmanto darbinieku skaits.
            
         
               (6)
            
            
               Ar šo regulu būtu jānosaka maksas, kas iekasējamas no trešo valstu kredītreitingu aģentūrām, kas iesniedz sertifikācijas pieteikumus Savienībā saskaņā ar Regulas (EK) Nr. 1060/2009 5. panta 2. punktu, lai segtu to sertifikācijas un gada uzraudzības izmaksas. Šajā sakarā EVTI nepieciešamie izdevumi attiecas uz tādu trešo valstu kredītreitingu aģentūru sertifikāciju atbilstoši Regulas (EK) Nr. 1060/2009 5. panta 3. punktam, kas līdzīga tai, kas piemērojama Savienībā reģistrētu kredītreitingu aģentūru reģistrēšanai, kā arī EVTI izdevumiem, kas nepieciešami sertificētu kredītreitingu aģentūru uzraudzībai.
            
         
               (7)
            
            
               Kredītreitingu aģentūrām būtu jākompensē daļa no tām sākotnēji noteiktās maksas par to reģistrāciju vai sertifikāciju, ja tās reģistrācijas vai sertifikācijas procesa laikā atsauc savu pieteikumu, jo šādos gadījumos EVTI izmaksas par pieteikuma apstrādi ir zemākas.
            
         
               (8)
            
            
               Ņemot vērā iespējamas turpmākas norises, ir lietderīgi pēc vajadzības pārskatīt un atjaunināt robežvērtības, kuras izmanto, lai noteiktu, vai kredītreitingu aģentūrām jāmaksā gada uzraudzības maksas, un reģistrācijas un sertifikācijas maksu apmēru. Komisijai četru gadu laikā pēc šīs regulas stāšanās spēkā būtu jāizvērtē šo pasākumu pareiza piemērošana un jāziņo Eiropas Parlamentam un Padomei par iespējamu nepieciešamību tos pārskatīt.
            
         
               (9)
            
            
               Valstu kompetentajām iestādēm rodas izmaksas, kad tās veic uzdevumus, kurus EVTI tām deleģējusi saskaņā ar Regulas (EK) Nr. 1060/2009 30. pantu, un kad tās sniedz atbalstu EVTI citos minētajā regulā norādītajos gadījumos. Maksās, kuras EVTI nosaka kredītreitingu aģentūrām, būtu jāietver arī šādas izmaksas. Lai nepieļautu, ka kompetentajām iestādēm rodas zaudējumi vai ka tās gūst ienākumus no deleģētu uzdevumu veikšanas vai no palīdzības sniegšanas EVTI, EVTI būtu attiecīgajai kompetentajai iestādei jākompensē radušās faktiskās izmaksas.
            
         
               (10)
            
            
               Šai regulai vajadzētu kļūt par pamatu EVTI tiesībām noteikt maksas kredītreitingu aģentūrām. Lai nekavējoties tiktu veicinātas efektīvas un iedarbīgas uzraudzības un īstenošanas darbības, tai būtu jāstājas spēkā trešajā dienā pēc publicēšanas.
            
         IR PIEŅĒMUSI ŠO REGULU.
   I   NODAĻA
   
      VISPĀRĪGI NOTEIKUMI
   
   1. pants
   Priekšmets
   Šajā regulā ir noteikti noteikumi par maksām, ko Eiropas Vērtspapīru un tirgu iestāde (EVTI) iekasē no kredītreitingu aģentūrām par uzraudzību, reģistrāciju un sertifikāciju.
   2. pants
   Uzraudzības izmaksu pilnīga atgūšana
   Kredītreitingu aģentūrām noteiktās maksas sedz:
   
               a)
            
            
               visas izmaksas, kas saistītas ar EVTI īstenotu kredītreitingu aģentūru uzraudzību saskaņā ar Regulu (EK) Nr. 1060/2009, tostarp izmaksas, ko rada kredītreitingu aģentūru reģistrācija un sertifikācija;
            
         
               b)
            
            
               visas izmaksas to kompetento iestāžu izmaksu segšanai, kurām EVTI deleģējusi uzdevumus saskaņā ar Regulas (EK) Nr. 1060/2009 30. pantu;
            
         
               c)
            
            
               visas izmaksas to kompetento iestāžu izmaksu segšanai, kuras sniegušas atbalstu EVTI saskaņā ar Regulas (EK) Nr. 1060/2009 23.c panta 4. punktu un 23.d panta 5. punktu.
            
         3. pants
   Piemērojamais apgrozījums
   1.   5. pantā, 7. panta 1. punktā un 11. panta 1. un 2. punktā minēto maksu aprēķināšanai piemērojamais apgrozījums attiecīgajam finanšu gadam (n) ir kredītreitingu aģentūras ieņēmumi, kas publicēti tās iepriekšējā gada (n – 1) revidētajos pārskatos un gūti no reitingu noteikšanas darbībām un papildu pakalpojumiem.
   2.   Ja kredītreitingu aģentūra nav darbojusies visu gadu (n – 1), piemērojamos ieņēmumus aplēš, ekstrapolējot šo summu visam finanšu gadam.
   II   NODAĻA
   
      MAKSAS
   
   4. pants
   Maksu veidi un vispārējā maksāšanas kārtība
   1.   Savienībā reģistrētām kredītreitingu aģentūrām, kas piesakās reģistrācijai saskaņā ar Regulas (EK) Nr. 1060/2009 14. panta 1. punktu, nosaka šāda veida maksas:
   
               a)
            
            
               gada uzraudzības maksas saskaņā ar 5. pantu;
            
         
               b)
            
            
               reģistrācijas maksas saskaņā ar 6. pantu.
            
         2.   Trešās valstīs reģistrētām kredītreitingu aģentūrām, kas piesakās sertifikācijai saskaņā ar Regulas (EK) Nr. 1060/2009 5. panta 2. punktu, nosaka šāda veida maksas:
   
               a)
            
            
               fiksētas gada uzraudzības maksas saskaņā ar 7. pantu;
            
         
               b)
            
            
               sertifikācijas maksas saskaņā ar 8. pantu.
            
         3.   Šīs maksas maksājamas euro. Tās maksājamas, kā norādīts 5. panta 3. punktā, 6. panta 6. punktā, 7. panta 2. punktā un 8. panta 2. punktā.
   Par novēlotiem maksājumiem nosaka dienas soda naudu 0,1 % apmērā no parāda summas.
   5. pants
   Gada uzraudzības maksa reģistrētām kredītreitingu aģentūrām
   1.   Reģistrētai kredītreitingu aģentūrai nosaka gada uzraudzības maksu.
   Atkāpjoties no punkta pirmajā daļā noteiktā, reģistrētu kredītreitingu aģentūru atbrīvo no gada uzraudzības maksas, ja tās kopējie ieņēmumi, kas publicēti jaunākajā revidētajā pārskatā, nepārsniedz EUR 10 miljonus vai, ja tā ietilpst kredītreitingu aģentūru grupā, kuras summārie kopējie ieņēmumi nepārsniedz EUR 10 miljonus.
   2.   Gada uzraudzības maksu konkrētam finanšu gadam aprēķina šādi:
   
               a)
            
            
               pamats gada uzraudzības maksas aprēķināšanai konkrētam finanšu gadam ir aplēse par izdevumiem, kas saistīti ar kredītreitingu aģentūru uzraudzību, kas ietverti EVTI budžetā šim gadam, kā noteikts un apstiprināts saskaņā ar Regulas (ES) Nr. 1095/2010 63. pantu;
            
         
               b)
            
            
               attiecīgā summa gada uzraudzības maksas aprēķināšanai konkrētam finanšu gadam ir izdevumu aplēse saskaņā ar a) apakšpunktu, no kuras atņemtas jebkādas gada uzraudzības maksas, kas no sertificētām kredītreitingu aģentūrām iekasējamas konkrētā finanšu gadā saskaņā ar 7. pantu, un pieskaitīts iepriekšējā finanšu gada deficīts, ja tāds ir bijis;
            
         
               c)
            
            
               reģistrēta kredītreitingu aģentūra, kā minēts 1. punktā, maksā gada uzraudzības maksu kā daļu no attiecīgās summas, kas atbilst kredītreitingu aģentūras piemērojamā apgrozījuma attiecībai pret visu to reģistrēto kredītreitingu aģentūru kopējo piemērojamo apgrozījumu, kurām jāmaksā gada uzraudzības maksa saskaņā ar 1. punktu.
            
         3.   Gada uzraudzības maksu konkrētam finanšu gadam maksā divos maksājumos.
   Pirmo maksājumu veic līdz attiecīgā gada februāra beigām, un tas ir divas trešdaļas no aplēstās gada uzraudzības maksas. Ja piemērojamais apgrozījums šajā laikā vēl nav pieejams, EVTI par aprēķinu pamatu izmanto apgrozījumu, kas iekļauts jaunākajos pieejamajos revidētajos pārskatos.
   Otro maksājumu veic līdz augusta beigām. Otrā maksājuma summa ir gada uzraudzības maksa, kas aprēķināta saskaņā ar 2. punktu, no kuras atņemts pirmais maksājums.
   EVTI nosūta kredītreitingu aģentūrām maksājumu rēķinus vismaz 30 dienas pirms attiecīgā maksājuma termiņa.
   6. pants
   Reģistrācijas maksa
   1.   Reģistrācijas maksa, kas jāmaksā atsevišķajām kredītreitingu aģentūrām, kuras piesakās reģistrācijai, ir proporcionāla pieteikuma sarežģītumam un kredītreitingu aģentūras lielumam, kā konkretizēts 2. līdz 5. punktā.
   2.   Lai aprēķinātu reģistrācijas maksas apmēru, ņem vērā šādus kritērijus:
   
               a)
            
            
               vai kredītreitingu aģentūra ir paredzējusi piešķirt reitingus strukturētiem finanšu instrumentiem;
            
         
               b)
            
            
               vai kredītreitingu aģentūrai ir filiāle citā dalībvalstī vai trešā valstī;
            
         
               c)
            
            
               vai kredītreitingu aģentūra ir paredzējusi apstiprināt reitingus.
            
         3.   Ja nav spēkā neviens no 2. punktā uzskaitītajiem kritērijiem, reģistrācijas maksas aprēķina atbilstoši darbinieku skaitam šādā veidā:
   
               a)
            
            
               kredītreitingu aģentūras ar mazāk nekā 15 darbiniekiem maksā EUR 2 000;
            
         
               b)
            
            
               kredītreitingu aģentūras ar 15 līdz 49 darbiniekiem maksā EUR 15 000;
            
         
               c)
            
            
               kredītreitingu aģentūras ar vismaz 50 darbiniekiem maksā EUR 40 000.
            
         4.   Kredītreitingu aģentūras, kuras atbilst tikai vienam no 2. punktā uzskaitītajiem kritērijiem, maksā reģistrācijas maksas atbilstoši darbinieku skaitam šādā veidā:
   
               a)
            
            
               kredītreitingu aģentūras ar mazāk nekā 15 darbiniekiem maksā EUR 10 000;
            
         
               b)
            
            
               kredītreitingu aģentūras ar 15 līdz 49 darbiniekiem maksā EUR 40 000;
            
         
               c)
            
            
               kredītreitingu aģentūras ar vismaz 50 darbiniekiem maksā EUR 100 000.
            
         5.   Kredītreitingu aģentūras, kuras atbilst vismaz diviem no 2. punktā uzskaitītajiem kritērijiem, maksā reģistrācijas maksas atbilstoši darbinieku skaitam šādā veidā:
   
               a)
            
            
               kredītreitingu aģentūras ar mazāk nekā 15 darbiniekiem maksā EUR 30 000;
            
         
               b)
            
            
               kredītreitingu aģentūras ar 15 līdz 49 darbiniekiem maksā EUR 85 000;
            
         
               c)
            
            
               kredītreitingu aģentūras ar vismaz 50 darbiniekiem maksā EUR 125 000.
            
         6.   Reģistrācijas maksa pilnā apmērā maksājama laikā, kad kredītreitingu aģentūra iesniedz reģistrācijas pieteikumu.
   7.   Ja kredītreitingu aģentūra atsauc reģistrācijas pieteikumu, pirms EVTI ir paziņojusi, ka pieteikums ir pilnīgs saskaņā ar Regulas (EK) Nr. 1060/2009 15. panta 4. punkta otro daļu, EVTI atmaksā trīs ceturtdaļas no samaksātās reģistrācijas maksas. Ja pieteikums tiek atsaukts vēlāk, bet pirms EVTI ir pieņēmusi pamatotu lēmumu par reģistrēšanu vai nereģistrēšanu, EVTI atmaksā vienu ceturtdaļu no samaksātās reģistrācijas maksas.
   8.   Atkāpjoties no 5. pantā noteiktā, reģistrēta kredītreitingu aģentūra, kurai jāmaksā gada uzraudzības maksa saskaņā ar 5. panta 1. punktu, gadā, kurā tā reģistrēta, maksā sākotnējo uzraudzības maksu EUR 500 apmērā par katru pilnu mēnesi laikposmā starp reģistrācijas datumu un finanšu gada beigām. Šī maksa pilnā apmērā ir maksājama, kad kredītreitingu aģentūrai ir paziņots par reģistrāciju.
   7. pants
   Fiksēta gada uzraudzības maksa sertificētām kredītreitingu aģentūrām
   1.   Kredītreitingu aģentūra, kas sertificēta saskaņā ar Regulu (EK) Nr. 1060/2009, maksā gada uzraudzības maksu EUR 6 000.
   Atkāpjoties no punkta pirmajā daļā noteiktā, sertificētu kredītreitingu aģentūru atbrīvo no gada uzraudzības maksas, ja tās kopējie ieņēmumi, kas publicēti jaunākajā revidētajā pārskatā, nepārsniedz EUR 10 miljonus vai, ja tā ietilpst kredītreitingu aģentūru grupā, kuras summārie kopējie ieņēmumi nepārsniedz EUR 10 miljonus.
   2.   Gada uzraudzības maksas maksājumu sertificēta kredītreitingu aģentūra veic līdz februāra beigām. EVTI vismaz 30 dienas iepriekš nosūta sertificētai kredītreitingu aģentūrai maksājuma rēķinu.
   8. pants
   Sertifikācijas maksa
   1.   Kredītreitingu aģentūra, kas piesakās sertifikācijai, maksā sertifikācijas maksu EUR 10 000.
   2.   Sertifikācijas maksa pilnā apmērā maksājama laikā, kad kredītreitingu aģentūra iesniedz sertifikācijas pieteikumu.
   3.   Ja kredītreitingu aģentūra atsauc sertifikācijas pieteikumu, pirms EVTI ir paziņojusi, ka pieteikums ir pilnīgs saskaņā ar Regulas (EK) Nr. 1060/2009 15. panta 4. punkta otro daļu, EVTI atmaksā trīs ceturtdaļas no samaksātās sertifikācijas maksas. Ja pieteikums tiek atsaukts vēlāk, bet pirms EVTI ir pieņēmusi pamatotu lēmumu par sertifikāciju vai sertifikācijas nepiešķiršanu, EVTI atmaksā vienu ceturtdaļu no sertifikācijas maksas.
   4.   Atkāpjoties no 7. pantā noteiktā, sertificēta kredītreitingu aģentūra, kurai jāmaksā gada uzraudzības maksa saskaņā ar 7. panta 1. punktu, gadā, kurā tā sertificēta, maksā sākotnējo uzraudzības maksu EUR 500 apmērā par katru pilnu mēnesi laikposmā starp sertifikācijas datumu un finanšu gada beigām. Šī maksa pilnā apjomā ir maksājama, kad kredītreitingu aģentūrai ir paziņots par sertifikāciju.
   9. pants
   Izdevumu kompensēšana kompetentajām iestādēm
   1.   Maksas kredītreitingu aģentūrām par to reģistrēšanu, sertificēšanu un uzraudzību nosaka tikai EVTI. Kompetentās iestādes nenosaka maksas kredītreitingu aģentūrām, tostarp arī ne tādos gadījumos, kad šādas iestādes veic uzdevumus EVTI vārdā saskaņā ar Regulas (EK) Nr. 1060/2009 30. pantu.
   2.   EVTI atlīdzina kompetentajai iestādei faktiskās izmaksas, kas tai radušās, īstenojot deleģētos uzdevumus saskaņā ar Regulas (EK) Nr. 1060/2009 30. pantu vai sniedzot palīdzību EVTI saskaņā ar minētās regulas 23.c panta 4. punktu vai 23.d panta 5. punktu. Kompensējamajos izdevumos ietilpst visas fiksētās izmaksas un mainīgās izmaksas, kas saistītas ar deleģēto uzdevumu izpildi vai EVTI sniegto palīdzību.
   III NODAĻA
   
      PĀREJAS UN NOBEIGUMA NOTEIKUMI
   
   10. pants
   Maksas 2011. gadā
   1.   2011. gadā reģistrētas kredītreitingu aģentūras par 2011. gadu maksā sākotnējo uzraudzības maksu EUR 500 apmērā par katru pilno mēnesi laikposmā no reģistrācijas datuma līdz 2011. gada 31. decembrim, bet ne agrāk kā no 2011. gada 1. jūlija. Šī maksa pilnā apmērā ir samaksājama līdz 2012. gada aprīļa beigām.
   Atkāpjoties no šā panta pirmā punkta pirmajā daļā noteiktā, reģistrētu kredītreitingu aģentūru atbrīvo no uzraudzības maksas maksāšanas par 2011. gadu, ja tās kopējie ieņēmumi, kas publicēti jaunākajā revidētajā pārskatā, nepārsniedz EUR 10 miljonus vai, ja tā ietilpst kredītreitingu aģentūru grupā, kuras summārie kopējie ieņēmumi nepārsniedz EUR 10 miljonus.
   2.   2011. gadā sertificētas kredītreitingu aģentūras par 2011. gadu maksā sākotnējo uzraudzības maksu EUR 500 apmērā par katru pilno mēnesi laikposmā no sertifikācijas datuma līdz 2011. gada 31. decembrim, bet ne agrāk kā no 2011. gada 1. jūlija. Šī maksa pilnā apmērā ir samaksājama līdz 2012. gada aprīļa beigām.
   Atkāpjoties no panta pirmajā daļā noteiktā, sertificētu kredītreitingu aģentūru atbrīvo no uzraudzības maksas maksāšanas par 2011. gadu, ja tās piemērojamais apgrozījums nepārsniedz EUR 10 miljonus vai, ja tā ietilpst kredītreitingu aģentūru grupā, kuras kopējais piemērojamais apgrozījums nepārsniedz EUR 10 miljonus.
   11. pants
   Stāšanās spēkā
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 7. februārī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 302, 17.11.2009., 1. lpp.
   
      (2)  OV L 331, 15.12.2010., 84. lpp.